Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi matkaviestinnän ja langattoman viestinnän (UMTS) koordinoidusta käyttöönotosta Euroopan yhteisössä"



Virallinen lehti nro C 214 , 10/07/1998 s. 0092



Talous- ja sosiaalikomitean lausunto aiheesta "Ehdotus Euroopan parlamentin ja neuvoston päätökseksi matkaviestinnän ja langattoman viestinnän (UMTS) koordinoidusta käyttöönotosta Euroopan yhteisössä" (98/C 214/25) Neuvosto päätti 24. maaliskuuta 1998 Euroopan yhteisön perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelu annettiin liikenne- ja tietoliikennejaoston tehtäväksi, joka perusti valmisteluryhmän ja nimitti esittelijäksi Michael Mobbsin. Talous- ja sosiaalikomitea hyväksyi 29. 30. huhtikuuta 1998 pitämässään 354. täysistunnossa (huhtikuun 29. päivän kokouksessa) Michael Mobbsin yleisesittelijäksi ja hyväksyi seuraavan lausunnon. Äänestyksessä annettiin 65 ääntä puolesta ja 1 vastaan. 1. Johdanto 1.1. Tekniikan kehitys on niin nopeaa ja matkapuhelinmarkkinoiden paine yhteisön UMTS-politiikan aikaansaamiseksi niin kova, että komissio on julkaissut alle vuodessa jo kolme asiakirjaa kolmannen sukupolven matkapuhelimien yleismaailmallisesta matkaviestinjärjestelmästä (UMTS) (). 1.2. Ensimmäinen komission tiedonanto () oli kertomus matkaviestinnän uusista kehitysnäkymistä. Toinen komission tiedonanto () oli tiivistelmä ensimmäiseen tiedonantoon vastanneiden esittämistä huomioista. TSK antoi yhteisen lausunnon molemmista tiedonannoista joulukuussa 1997 (). Kaikissa kuulemisissa oltiin yleisesti yksimielisiä siitä, että komission ehdotuksilla luodaan suotuisat olosuhteet UMTS:n kehitykselle ja vastataan Euroopan kuluttajien tarpeisiin sekä säilytetään alan eurooppalaisen teollisuuden kilpailukyky. 1.3. Ensimmäisen sukupolven (analogisia) matkapuhelimia täydennetään toisen sukupolven (digitaalisilla) matkapuhelimilla, joissa eurooppalaisesta GSM-järjestelmästä () on tullut laajalti hyväksytty standardi yli 200:lle verkkoa käyttävälle tai rakentavalle operaattorille yli 110 maassa, joista valtaosa sijaitsee Euroopan ulkopuolella. 1.4. Joulukuussa 1997 antamassaan lausunnossa komitea huomautti, että Euroopan menestys GSM-järjestelmän käynnistämisessä ja vakiinnuttamisessa voidaan laskea teollisuuden ja EU:n viranomaisten välisen oikea-aikaisen ja asianmukaisen koordinoinnin ja yhteistyön ansioksi. Komitea kehotti samanlaiseen lähestymistapaan UMTS:ään siirtymistä koskevissa kysymyksissä. Tämä on tärkeää, kun muistetaan, että EU:n matkaviestinmarkkinoiden UMTS mukaanlukien liikevaihdon odotetaan (komission ja UMTS-foorumin mukaan) nousevan vuoteen 2005 mennessä yli 100 miljardiin ecuun. 1.5. UMTS on kolmannen sukupolven matkaviestinnän eurooppalainen malli. Se tarjoaa käyttäjille Internetin ja muiden multimediapalvelujen langattoman käyttömahdollisuuden nykyisten matkapuhelin- ja sanomanvälityspalvelujen lisäksi. Satelliittitoimintojen liittäminen matkaviestintään on erityisen tärkeää kehittyneiden valtioiden ohella myös harvaanasutuille alueille ja kehitysmaille. 1.6. Tätä taustaa vasten komissio ehdottaa päätöstä matkaviestinnän ja langattoman viestinnän (UMTS) koordinoidusta käyttöönotosta. Vaikka vallitseekin laaja yksimielisyys siitä, että kehityksen tulee olla markkinajohtoista investointien ja innovaatioiden edistämiseksi, on tarpeen saada aikaan nykyisen lakikehyksen puitteissa oikeudellinen varmuus siitä, että toimilupia myönnetään ja taajuuksia jaetaan hyvissä ajoin. 2. Komission ehdotus 2.1. Komission ehdotuksen perustelut tarjoavat hyvin selkeän ja tiiviin johdannon koko ehdotukseen. Seuraavassa on tiivistelmä sen pääkohdista. 2.1.1. Vahvat eurooppalaiset kotimarkkinat tarjoavat Euroopan teollisuudelle parhaat edellytykset kilpailla maailmanmarkkinoilla ja vahvistaa GSM:n ansiosta saavuttamaansa johtoasemaa. 2.1.2. Päätösehdotuksen hyväksyminen olisi osoitus poliittisesta tahdosta tehdä UMTS:stä menestys, ja se antaisi teollisuudelle kaivatun oikeudellisen varmuuden. Jäsenvaltioiden ja niiden sääntelyviranomaisten on taattava kansallisten toimilupamenettelyjen sekä UMTS-palvelujen toimilupien ja valtuutusten yhdenmukaistaminen. Päätösehdotuksessa perustetaan menettely, jolla toimilupamenettelyä kehitetään CEPT/ERC:n (), CEPT/ECTRA:n () ja ETSI:n () kanssa tehtävän yhteistyön pohjalta. 2.1.3. Kaikki yhteisön toimielimet ovat korostaneet yhteisen, avoimen ja kansainvälisesti kilpailukykyisen radiorajapintastandardin tarvetta, joka heijastui myös teollisuuden ja ETSI:n 29. tammikuuta 1998 tekemässä sopimuksessa. Nyt on määritettävä tekniset vaatimukset ETSI:n lopullisia UMTS-standardeja silmällä pitäen. Kyseinen sopimus asettaa UMTS:n keskeiseen asemaan vuonna 2000 käyttöön otettavissa kansainvälisissä matkaviestintästandardeissa (IMT 2000), joita ITU () parhaillaan kehittää. 2.1.4. Nykyisen lainsäädännön erityisesti toimilupadirektiivin 97/13/EY soveltamisehdot on viipymättä selvitettävä. 2.1.5. Samoin tarvitaan toimia yhteensopivien UMTS-palvelujen yhdenmukaistamiseksi ja ripeäksi käyttöönottamiseksi, jotta voidaan varmistaa yhteisön laajuisten ja yleiseurooppalaisten palvelujen euroopanlaajuinen sijainninseuranta. Tammikuun 1. päivää 2000 ehdotetaan määräajaksi, johon mennessä jäsenvaltioiden on luotava UMTS:n käyttöönoton kannalta välttämättömät valtuutusjärjestelmät. UMTS-palvelujen tarjoaminen tulisi sallia jäsenvaltioissa 1. tammikuuta 2002 lähtien. Päätösehdotuksessa säädetään kaupallisten toimijoiden oikeuksista ja velvollisuuksista neuvotella kansainvälisistä sijainninseurantasopimuksista. 2.1.6. Vaikka UMTS:n eri osat on vielä määriteltävä, liitteessä I esitetyt ominaisuudet heijastavat kuultujen toimijoiden yhteisiä näkemyksiä UMTS:stä. 2.1.7. Taajuuksien oikea-aikainen saatavuus on edellytys UMTS-palvelujen käyttöönotolle yhteisössä. Liitteen II aikataulussa tätä korostetaan CEPT:n myöntämien taajuuksien osalta. 3. Yleistä 3.1. Komitea onnittelee komissiota sen ripeästä toiminnasta UMTS:n alalla, jolla Euroopan GSM-menestyksen hyödyntäminen on ensiarvoisen tärkeää. Selkeää ja vakaata sääntelykehystä tarvitaan, jotta eurooppalaisen matkaviestinnän ja langattoman viestinnän tekniikan kehitys voi jatkua. 3.2. Komitea on tyytyväinen päätösehdotukseen ja kannattaa komission tavoitetta ottaa UMTS nopeasti käyttöön. UMTS:ää kehitetään nykyisen GSM-tekniikan pohjalta. GSM-järjestelmät eivät käy tarpeettomiksi, vaan tällä hetkellä ehdotetut parannukset GSM-järjestelmään ovat käypiä vielä vuosien ajan. 3.3. Komitea on erityisen tyytyväinen lukiessaan perusteluista, että komissio odottaa "UMTS:n käyttöönoton [ ] johtavan yhteisössä kymmenien tuhansien uusien työpaikkojen syntymiseen". Komitea haluaisi kuitenkin nähdä perusteluja tälle varsin tervetulleelle ennustukselle. 3.4. Puhelinliikenteen (joitain poikkeuksia lukuunottamatta) täydellisen vapauttamisen määräaika, 1. tammikuuta 1998, on ohitettu. Vaikka komissio onnistui tavoitteessaan luoda määräaikaan mennessä kaikki vapauttamisen edellyttämät säännöt ja asetukset, niiden täytäntöönpano jäsenvaltioissa on kaukana täydellisestä. Komission kolmannessa kertomuksessa televiestintäalan sääntelypaketin täytäntöönpanosta () korostetaan aloja, joilla saavutetussa edistyksessä on runsaasti toivomisen varaa itse asiassa joissakin tapauksissa on ryhdytty oikeustoimiinkin. 3.4.1. Eräät epätyydyttävät alat liittyvät matkapuhelinliikenteeseen. Tämä osoittaa, että (niin kiinteän verkon kuin matka-) puhelinliikenteen vapauttamisessa saavutettu edistys vaihtelee jäsenvaltiosta toiseen. Tämä voi aiheuttaa ongelmia, sillä se saattaa vaikeuttaa komission päätösehdotuksen sisältämien samanaikaisten ja -laajuisten toimien toteuttamista aikataulun mukaisesti. 4. Erityistä 4.1. 2 artikla Määritelmä UMTS:n ominaisuudet Komitea on samaa mieltä siitä, että UMTS tulee määritellä järjestelmän suoritusominaisuuksien perusteella, jotka tulee pitää erillään järjestelmän avulla mahdollisesti tarjottavista palveluista. Erityisen tärkeää on, että määritelmä on markkinajohtoinen ja että markkinat määrittävät sen osatekijät ottaen huomioon tekniikan kehityksen ja kuluttajien tarpeet. Jos liitteeseen I sisällytetään luettelo UMTS:n keskeisistä osista, syntyy vaara, että komission ehdotuksessa mainitut UMTS:n ominaisuudet ovat kuluttajien kannalta tarpeettomia tai vaihtoehtoisesti riittämättömiä. Komitea ymmärtää, että on tarpeen kirjata UMTS:n elementit, mutta tulisi tehdä selväksi, että UMTS:n lopullisesta sisällöstä päättävät markkinat. Liitteessä I tulisi luetella vain UMTS:n vähimmäisominaisuudet sen käyttöönoton alkuvaihetta varten. 4.2. 3 artikla Valtuutusten koordinoitu myöntäminen 4.2.1. Komitea ymmärtää, että jäsenvaltioiden valtuutusjärjestelmän yhdenmukaistamiselle on tarpeen asettaa määräaika, jotta luodaan varmuus UMTS:n käyttöönottamisesta. Tämä ei saisi rajoittaa niitä jäsenvaltioita, jotka kykenevät tai haluavat ottaa UMTS:n käyttöön muita aiemmin. 4.2.2. Liitteessä II esitetty aikataulu koskee UMTS:n tarvitsemien taajuuksien yhdenmukaistamista. Tätä aikataulua tulisi noudattaa. Uusille UMTS-toimijoille myönnettävissä valtuutuksissa tulisi ottaa huomioon UMTS-järjestelmien euroopanlaajuisen yhteensopivuuden tarve. 4.3. 4 artikla Sijainninseurantaa koskevat oikeudet ja velvollisuudet Myös 3 artiklassa viitataan sijainninseurantaan: "Jäsenvaltioiden on varmistettava, että järjestelmille myönnettävät toimiluvat tukevat sijainninseurantaa koko yhteisössä." Kyseisestä artiklasta ei kuitenkaan käy ilmi, tarkoittaako komissio, että UMTS-operaattorien tulee sopia keskenään rajatylittävästä sijainninseurannasta vai että samat oikeudet ja velvollisuudet koskevat sijainninseurantaa kaikissa jäsenvaltioissa. Komission tulisi täsmentää tarkoituksensa. 4.4. 5 artikla Yhteistyö CEPT:n kanssa CEPT:n suorittama UMTS-taajuuksien käytön ja valtuutuksiin liitettävien ehtojen yhdenmukaistaminen on keskeisen tärkeää, jotta Eurooppa onnistuu vakiinnuttamaan UMTS:n maailman johtavaksi standardiksi. Niinpä komitea katsookin, että jäsenvaltioiden tulisi voida edetä nopeammin taajuuksien ja valtuutusehtojen yhdenmukaistamisessa, sikäli kuin tämä ei haittaa CEPT:n yhdenmukaistamistyötä. UMTS:n menestyksellinen käyttöönotto edellyttää markkinoiden vaatimusten täyttämistä, ja hallintomenettelyt tulisi sovittaa tämän tavoitteen mukaisiksi. Komission tulisi varmistaa mahdollisimman pian, että yhteisön tasolla ryhdytään yhteistyössä asianomaisten kansainvälisten elimien (CEPT/ECTRA, CEPT/ERC, ETSI) kanssa kaikkiin tarvittaviin toimiin riittävien taajuuksien jakamiseksi UMTS-palveluille hyvissä ajoin. 4.5. 6 artikla Yhteistyö ETSI:n kanssa Komitea on tyytyväinen ETSI:n kanssa äskettäin saavutettuun sopimukseen UMTS:n yhteisen radiorajapintastandardista UTRA:sta (). Kaikkien asianomaisten elinten tulisi ponnistella kaikin voimin yhteisen standardin käyttöönoton puolesta. Tämä parantaa UMTS:n mahdollisuuksia saavuttaa mahdollisimman laaja hyväksyntä. 4.6. 13 artikla Kertomus Komitea pyytää, että sille toimitetaan kopio kertomuksesta. Bryssel, 29. huhtikuuta 1998. Talous- ja sosiaalikomitean puheenjohtaja Tom JENKINS () Universal Mobile Telecommunications System (UMTS). () Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle matkaviestinnän ja langattoman viestinnän uusista kehitysnäkymistä Euroopan unionin haasteita ja valintoja. KOM(97) 217 lopull., 29.5.1997. () Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle matkaviestinnän ja langattoman viestinnän (UMTS) tulevan kehittämisen strategia ja toimintaperiaatteet Julkisen kuulemisen tulokset ja ehdotukset suotuisan ympäristön luomiseksi. KOM(97) 513 lopull., 15.10.1997. () EYVL C 73, 9.3.1998, s. 109. () GSM: Global System for Mobile. () CEPT: Euroopan posti- ja telehallintojen konferenssi; ERC: Euroopan radioviestintäkomitea. () ECTRA: Euroopan telehallintojen yhteistyökomitea. () ETSI: Euroopan telealan standardointilaitos. () ITU: Kansainvälinen teleliitto. () UTRA: UMTS Terrestrial Radio Access. () KOM(98) 80 lopull.